ກອງປະຊຸມວິຊາການຄະນະກໍາມະການຊີ້ນໍາຮ່ວມ ລະຫວ່າງ ລັດຖະບານແຫ່ງ ສປປ ລາວ ແລະ ອົງການສະຫະປະຊາຊາດ
26 ກຸມພາ 2021
- ໃນວັນທີ 26 ກຸມພາ 2021, ກົມອົງການຈັດຕັ້ງສາກົນ, ກະຊວງການຕ່າງປະເທດ ຮ່ວມກັບ ຫ້ອງການຜູ້ປະສານງານອົງການສະຫະປະຊາຊາດ (ສປຊ) ປະຈຳ ສປປ ລາວ, ໄດ້ຈັດກອງປະຊຸມວິຊາການຄະນະກໍາມະການຊີ້ນຳຮ່ວມລະຫວ່າງ ລັດຖະບານ ແຫ່ງ ສປປ ລາວ ແລະ ອົງການສະຫະປະຊາຊາດ ຢູ່ທີ່ ສູນການຝຶກອົບຮົມ ແລະ ການຮ່ວມມື (ICTC), ນະຄອນຫຼວງວຽງຈັນ
ພາຍໃຕ້ການເປັນປະທານຮ່ວມຂອງ ທ່ານ ໄມທອງ ທໍາມະວົງສາ, ຫົວໜ້າກົມອົງການຈັດຕັ້ງສາກົນ, ກະຊວງການຕ່າງປະເທດ ແລະ ທ່ານ ນາງ ຊາຣາ ເຊເກັນເນສ, ຜູ້ປະສານງານອົງການ ສປຊ ປະຈໍາ ສປປ ລາວ, ໂດຍມີຜູ້ຕ່າງໜ້າເຂົ້າຮ່ວມກອງປະຊຸມຂັ້ນຮອງກົມ, ຄະນະພະແນກ ແລະ ວິຊາການ ຈາກສິບເອັດກະຊວງ, ແລະ ຜູ້ຕາງໜ້າຈາກ ສິບສີ່ ອົງການເຄືອຂ່າຍ ສປຊ ປະຈໍາ ສປປ ລາວ, ລວມຜູ້ເຂົ້າຮ່ວມທັງໝົດຫຼາຍກ່ວາ 40 ທ່ານ.
ຈຸດປະສົງຂອງກອງປະຊຸມໃນຄັ້ງນີ້ ແມ່ນເພື່ອຮ່ວມກັນທົບທວນຄືນການຈັດຕັ້ງປະຕິບັດ ຂອບການຮ່ວມມື ລະຫວ່າງ ລັດຖະບານ ແຫ່ງ ສປປ ລາວ ແລະ ອົງການ ສປຊ 2017-2021 ຫຼືເອີ້ນຫຍໍ້ວ່າ UNPF 2017-2021 ແລະ ປະກອບຄຳເຫັນໃສ່ບັນດາເອກະສານສຳຄັນຈຳນວນໜຶ່ງທີ່ກ່ຽວຂ້ອງກັບການປະເມີນການຈັດຕັ້ງປະຕິບັດຂອບການຮ່ວມມືດັ່ງກ່າວໃນໄລຍະຜ່ານມາ. ນອກນັ້ນ, ກອງປະຊຸມຍັງໄດ້ພ້ອມກັນປຶກສາຫາລື ກ່ຽວກັບ ທິດທາງໃນການຮ່າງເອກະສານຂອບການຮ່ວມມືສະບັບໃໝ່ 2022-2026 ເພື່ອປ່ຽນແທນສະບັບປັດຈຸບັນທີ່ໄກ້ຈະໝົດກຳນົດໃນທ້າຍປີນີ້ ໂດຍຕ້ອງຮັບປະກັບໃຫ້ສອດຄ່ອງກັບແຜນຍຸດທະຍາດ ແລະ ບັນດາວຽກງານບູລິມະສິດຂອງລັດຖະບານ ໂດຍສະເພາະແມ່ນແຜນພັດທະນາເສດຖະກິດສັງຄົມແຫ່ງຊາດສະບັບທີ IX ຂອງລັດຖະບານທີ່ພວມຈະຖືກຮັບຮອງເອົາໃນໄວໆນີ້.
ໃນໂອກາດດັ່ງກ່າວ, ທ່ານ ໄມທອງ ທໍາມະວົງສາ, ຫົວໜ້າກົມອົງການຈັດຕັ້ງສາກົນ, ກະຊວງການຕ່າງປະເທດ, ໄດ້ເນັ້ນໜັກເຖິງຄວາມໝາຍຄວາມສໍາຄັນຂອງການຮ່ວມມືຮອບດ້ານ ລະຫວ່າງ ລັດຖະບານແຫ່ງ ສປປ ລາວ ແລະ ບັນດາອົງການເຄືອຂ່າຍ ສປຊ, ໂດຍສະເພາະແມ່ນໄດ້ຍົກໃຫ້ເຫັນເຖິງບົດບາດຂອງອົງການ ສປຊ ໃນຖານະເປັນຄູ່ຮ່ວມພັດທະນາຫຼັກ ແລະ ໜ້າທີ່ໃຫ້ການສະໜັບສະໜູນຊ່ວຍເຫຼືອດ້ານເຕັກນິກ ແລະ ລະດົມທຶນຮອນເຂົ້າໃນການຈັດຕັ້ງປະຕິບັດແຜນງານ ແລະ ໂຄງການຮ່ວມກັບລັດຖະບານໃນຫຼາຍຂະແໜງການບູລິມະສິດ. ພ້ອມດຽວກັນນັ້ນ, ທ່ານ ຍັງໄດ້ຍົກໃຫ້ເຫັນຄວາມຈຳເປັນໃນການຍົກລະດັບຄວາມເປັນເຈົ້າການຂອງພາກລັດໃນການກໍານົດຂອບການຮ່ວມມືໃຫ້ຈະແຈ້ງຊັດເຈນ, ໄປຕາມທິດຍຸດທະສາດ ແລະ ບູລິມະສິດຂອງລັດຖະບານໃນແຕ່ລະໄລຍະ, ເຊິ່ງແຕ່ລະຂະແໜ່ງການຈໍາເປັນຕ້ອງໄດ້ເພີ່ມທະວີຄວາມຮັບຜິດຊອບໃນການຄົ້ນຄວ້າປະກອບຄຳຄິດຄຳເຫັນໃສ່ຮ່າງຂອບການຮ່ວມມືສະບັບໃໝ່ ເພື່ອໃຫ້ສອດຄ່ອງກັບຄວາມຕ້ອງການຂອງແຕ່ລະຂະແໜງການ ກໍຄືຄວາມເລັ່ງທວງຂອງສະພາບການພັດທະນາເສດຖະກິດ-ສັງຄົມຂອງປະເທດເຮົາໃນໄລຍະໃໝ່ ເພື່ອໃຫ້ສາມາດບັນລຸໄດ້ເປົ້າໝາຍການພັດທະນາແບບຍືນຍົງ ແລະ ປະກອບສ່ວນໃນການກະກຽມຄວາມພ້ອມເພືື່ອຫຼຸດພົ້ນອອກຈາກສະຖານະພາບປະເທດດ້ອຍພັດທະນາຂອງ ສປປ ລາວ ໃນອະນາຄົດ.
ໃນໂອກາດດຽວກັນ, ທ່ານ ນາງ ຊາຣາ ເຊເກັນເນສ, ຜູ້ປະສານງານອົງການ ສປຊ ປະຈໍາ ສປປ ລາວ ກໍໄດ້ກ່າວວ່າ “ການຮ່ວມສ້າງແຜນງານຂອບການຮ່ວມມືໃໝ່ ລະຫວ່າງ ລັດຖະບານ ແຫ່ງ ສປປ ລາວ ແລະ ອົງການ ສປຊ ແມ່ນມີຄວາມສໍາຄັນ ເພື່ອຮັບປະກັນຄວາມເປັນເຈົ້າການຮ່ວມກັນເພື່ອຕອບສະໜອງຄວາມຕ້ອງການໃນການພັດທະນາ ແລະ ບັນດາບູລິມະສິດຂອງລັດຖະບານໃຫ້ກວມລວມ ແລະ ມີສ່ວນຮ່ວມຂອງທຸກພາກສ່ວນໃນສັງຄົມ. ພ້ອມກັນນັ້ນ, ການປະກອບສ່ວນຂອງອົງການ ສປຊ ຮ່ວມກັບ ບັນດາຄູ່ຮ່ວມພັດທະນາອື່ນໆ ກໍເປັນອີກທ່າແຮງໜຶ່ງທີ່ສາມາດປະກອບສ່ວນເຂົ້າໃນວຽກງານການພັດທະນາໃນແຕ່ລະຂົງເຂດຂະແໜງການ, ກອງປະຊຸມໃນຄັ້ງນີ້ຈະຊ່ວຍໃຫ້ພວກເຮົາສືບຕໍ່ຮັດແໜ້ນການຮ່ວມມື ແລະ ປະສານງານກັນຢ່າງໃກ້ຊິດກວ່າເກົ່າ ເພື່ອໃຫ້ສາມາດບັນລຸຕາມລະດັບຄາດໝາຍທີ່ວາງໄວ້ໃນການຮ່ວມກັນສ້າງຂອບແຜນການຮ່ວມມືສະບັບໃໝ່ນີ້”.
ກອງປະຊຸມຄັ້ງນີ້ ຍັງໄດ້ຮັບຮອງເອົາ ບົດລາຍງານຄວາມຄືບໜ້າການຈັດຕັ້ງປະຕິບັດຂອບການຮ່ວມມື ລະຫວ່າງ ລັດຖະບານແຫ່ງ ສປປ ລາວ ແລະ ອົງການ ສປຊ ປະຈໍາປີ 2019 (UNPF 2019) ແລະ ໄດ້ຕົກລົງເຫັນດີຕໍ່ ໂຄງຮ່າງ ແຜນງານຂອບການຮ່ວມມືສະບັບໃໝ່ ໂດຍອີງໃສ່ຫຼັກການ 5P ຂອງວາລະປີ 2030 ທີ່ຖືເອົາ ປະຊາຊົນ, ໜ່ວຍໂລກ, ຄວາມຈະເລີນຮຸ່ງເຮືອງ, ສັນຕິພາບ ແລະ ການຮ່ວມມື ເພືື່ອເປັນບ່ອນອີງໃນການສ້າງແນວທາງການພັດທະນາທີ່ກວມລວມ ແລະ ມີຄວາມຍືນຍົງ, ມີການພັດທະນາສັງຄົມ ແລະ ຍົກລະດັບຂີດຄວາມສາມາດຂອງສະຖາບັນໃຫ້ມີປະສິດທິພາບ. ຜົນຂອງກອງປະຊຸມຄັ້ງນີ້ ແມ່ນບາດກ້າວສຳຄັນເພື່ອປະກອບສ່ວນເຂົ້າໃນການສ້າງແຜນຂອບການຮ່ວມມືສະບັບໃໝ່ ລະຫວ່າງ ລັດຖະບານແຫ່ງ ສປປ ລາວ ແລະ ອົງການ ສປຊ, ທັງເປັນການກະກຽມໃຫ້ແກ່ການປຶກສາຫາລືກັບຄູ່ຮ່ວມພັດທະນາ ແລະ ພາກສ່ວນອື່ນໆທີ່ກ່ຽວຂ້ອງ ລວມທັງ ພາກເອກະຊົນ ແລະ ອົງການຈັດຕັ້ງທາງສັງຄົມ ເພື່ອຮັບປະກັນການມີສ່ວນຮ່ວມ ແລະ ການຮ່ວມມືຮອບດ້ານໃນການຈັດຕັ້ງປະຕິບັດວຽກງານການພັດທະນາເສດຖະກິດ-ສັງຄົມຂອງລັດຖະບານ ແລະ ວາລະ 2030 ເພື່ອການພັດທະນາແບບຍືນຍົງຂອງສາກົນໃນຕໍ່ໜ້າ. ສຳຄັນທີ່ສຸດ, ກອງປະຊຸມຄັ້ງນີ້ເປັນການກະກຽມໃຫ້ແກ່ກອງປະຊຸມລະດັບສູງຄະນະຊີ້ນຳຮ່ວມ ລະຫວ່າງ ລັດຖະບານແຫ່ງ ສປປ ລາວ ແລະ ອົງການ ສປຊ ເຊິ່ງຈະຈັດຂຶ້ນໃນກາງປີ 2021 ນີ້.